**KUVENDI**

**LIGJ**

**Nr.\_\_\_\_\_\_\_, Datë \_\_\_\_\_.\_\_\_\_\_.2023**

**“PËR**

**PËR ETIKETIMIN E PRODUKTEVE ME NDIKIM NË ENERGJI**

Në mbështetje të neneve 78 dhe 83 pika 1 të Kushtetutës, me propozimin e Këshillit të

Ministrave,

K U V E N D I

I REPUBLIKËS SË SHQIPËRISË

V E N D O S I:

KREU I

PARIME TË PËRGJITHSHME

**Neni 1**

**Objekti**

Ky ligj përcakton detyrimet që aplikohen për produktet me ndikim në energji të vendosura në treg ose të vëna në shërbim, në lidhje me:

1. etiketimin e tyre nga pikëpamja energjetike;
2. dhënien e informacionit standard të produktit mbi efiçencën e energjisë;
3. kosnumin e energjisë dhe konsumin e burimeve të tjera gjatë përdorimit;
4. informacion plotësues mbi produktin

duke mundësuar që përdoruesit fundor (blerësit fundor) të mund të zgjedhin produkte bazuar në performancën e tyre energjetike, me qëllim reduktimin e konsumit të tyre të energjisë.

**Neni 2**

**Fusha e zbatimit**

1. Ky ligj zbatohet për produkte që gjatë përdorimit kanë një ndikim të rëndësishëm, të drejtpërdrejtë apo të tërthortë, mbi konsumin e energjisë dhe, sipas rastit, mbi burimet e tjera kryesore.
2. Produktet me ndikim në energji identifikohen përmes akteve nënligjore në rrjedhim të këtij ligji.
3. Ky ligj nuk zbatohet për:
4. produktet e përdorura, përveçse kur importohen
5. çdo mjet transporti për persona ose mallra;
6. Produktet e përdorura që importohen duhet të jenë të pajisura me etiketat dhe informacionin e kërkuar sipas këtij ligji.

**Neni 3**

**Përkufizime**

Në këtë ligj termat e mëposhtëm kanë këto kuptime:

1. “Produkt me ndikim në energji” ose “produkt” është çdo mall i vendosur në treg ose në shërbim, që gjatë përdorimit ndikon në konsumin e energjisë, duke përfshirë edhe pjesët e parashikuara për t’u përfshirë në produktet me ndikim në energji, që mbulohen nga ky ligj dhe që janë vendosur në treg dhe/ose janë vënë në shërbim, si pjesë të veçanta për përdoruesin fundor dhe për të cilat performanca mjedisore mund të vlerësohet në mënyrë të pavarur.
2. “Produktet e përdorura” janë produkte, të cilat kanë qenë të çliruara për qarkullim të lirë brenda territorit të Republikës së Shqipërisë.
3. “Skedë informative” është një tabelë standarde e informacionit në lidhje me një produkt.
4. “Burime të tjera kryesore” janë uji, kimikatet ose çdo substancë tjetër e konsumuar nga një produkt në përdorim normal.
5. “Informacion plotësues” është çdo informacion tjetër që lidhet me performancën dhe karakteristikat e një produkti, që lidhen ose janë të dobishme në vlerësimin e performancës energjetike të tij apo burimeve të tjera kryesore, të bazuara në të dhëna të matshme.
6. “Ndikim i drejtpërdrejtë” është ndikimi i produkteve që konsumojnë energji gjatë përdorimit në mën yrë të drejtpërdrejtë.
7. “Ndikim i tërthortë” është ndikimi i produkteve që nuk konsumojnë energji, por që gjatë përdorimit të tyre ndihmojnë në ruajtjen e energjisë.
8. “Tregtar” është shitësi me pakicë ose çdo person tjetër, i cili shet, jep me qira, ofron shitje me këste apo ekspozon produkte për përdoruesit fundor.
9. “Furnizues” është prodhuesi ose përfaqësuesi i tij i autorizuar në Shqipëri apo importuesi, i cili vendos ose vë në shërbim produktin në tregun shqiptar. Në mungesë të tyre konsiderohet furnizues çdo person fizik ose juridik që vendos në treg ose vë në shërbim produkte të mbuluara nga ky ligj dhe aktet nënligjore në zbatim të tij.
10. “Bërje e disponueshme e produktit në treg” është çdo furnizim i produktit në treg për shpërndarje, konsum ose përdorim të tij, në rrjedhën e një aktiviteti tregtar, me ose pa pagesë, dhe pavarësisht teknikave të shitjes.
11. “Vendosje në treg” është bërja e disponueshme për herë të parë e produktit në treg.
12. “Prodhues” është çdo person fizik ose juridik, i cili prodhon një produkt ose që ka një produkt të projektuar a të prodhuar dhe e tregton këtë produkt nën emrin apo markën e tij tregtare.
13. “Importues” është çdo person fizik ose juridik, i regjistruar në Shqipëri, i cili vendos në tregun shqiptar një produkt nga një vend tjetër.
14. “Përfaqësues i autorizuar” është çdo person fizik ose juridik, i regjistruar në Shqipëri, i cili ka një akt përfaqësimi nga prodhuesi për të vepruar në emër të tij për detyra specifike, lidhur me detyrimet e prodhuesit, që parashikohen në këtë ligj ose aktet nënligjore në zbatim të tij.
15. “Vënie në shërbim” është përdorimi për herë të parë i produktit sipas qëllimit të tij të parashikuar.
16. “Përdorim i paligjshëm i etiketës” është përdorimi i etiketës në kundërshtim me kërkesat e këtij ligji dhe të akteve nënligjore në zbatim të tij.
17. “Organizëm europian i notifikuar” është një organizëm i vlerësimit të konformitetit, i miratuar nga një shtet anëtar i Bashkimit Europian, i notifikuar prej këtij të fundit në Komisionin Europian (KE) dhe i regjistruar në faqen zyrtare të KE-së, si një trup kompetent për kryerjen e detyrave specifike të vlerësimit të konformitetit të produktit, në lidhje me vendosjen e markimit CE.
18. “Përdorues fundor” është personi që përdor produktin dhe për të cilin është parashikuar përdorimi i këtij produkti.
19. “Grup produkti" nënkupton një grup produktesh që kanë të njëjtin funksionalitet kryesor;
20. "Sistem" nënkupton një kombinim të disa mallrave të cilat kur bashkohen, kryejnë një funksion specifik në një mjedis të caktuar dhe efiçenca energjetike e të cilit mund të përcaktohet më pas si një njësi e vetme;
21. "Model" nënkupton një version të një produkti tek i cili të gjitha njësitë ndajnë të njëjtat karakteristika teknike respektivisht për etiketën dhe skedën e informacionit dhe të njëjtin numër identifikues modeli;
22. "Identifikues modelit" nënkupton kodin, zakonisht alfanumerik, i cili dallon një model produkti specifik nga modelet e tjera me të njëjtën markë tregtare ose me të njëjtin emër të furnizuesit;
23. "Modeli ekuivalent" nënkupton një model që ka të njëjtat karakteristika teknike të rëndësishme për etiketën dhe të njëjtën fletë informacioni të produktit, por që vendoset në treg ose vihet në shërbim nga i njëjti furnizues si një model tjetër me një identifikues modeli të ndryshëm;
24. “Shitje në distancë” nënkupton ofertën për shitje, ose marrje me qira nëpërmjet porosive me postë, katalog, internet, telemarketing ose me ndonjë metodë tjeter, me të cilën klienti potencial nuk mund të pritet të shohë në mënyrë të drejtpërdrejtë produktin që kërkon të blejë;
25. "Klient" nënkupton një person fizik ose juridik që blen, merr me qira ose merr një produkt për përdorim vetjak, pavarësisht nëse vepron ose jo për qëllime që janë jashtë tregtisë, biznesit, zanatit ose profesionit të tij;
26. "Efiçenca e energjisë" ka të njëjtin kuptim sikurse përcaktohet në pikën 5 të nenit 4, të ligjit 124/2015 “Për Efiçencën e energjisë”;
27. "Standard i harmonizuar" nënkupton standardet europiane sikurse janë adoptuar dhe janë për tu aplikuar sipas legjislacionit të harmonizuar të bashkimit Euripian;
28. “Etiketë” nënkupton një diagram grafik, qoftë në formë të shtypur ose elektronike, duke përfshirë një shkallë të mbyllur duke përdorur vetëm shkronjat nga A në G, çdo shkronjë që përfaqëson një klasë dhe çdo klasë që korrespondon me kursimet e energjisë, në shtatë ngjyra të ndryshme nga jeshile e errët. në të kuqe, për të informuar klientët për efikasitetin e energjisë dhe konsumin e energjisë; ai përfshin etiketat e rishkallëzuara dhe etiketat me më pak klasa dhe ngjyra sikurse specifikohet në aktet nënligjore respektive;
29. "Rishkallëzimi" nënkupton një ndryshim që i bën më të rrepta kërkesat për arritjen e klasës së energjisë në një etiketë për një grup të caktuar produktesh;
30. "Etiketë e rishkallëzuar" do të thotë një etiketë për një grup produktesh të caktuar që ka pësuar rishkallëzim dhe është i dallueshëm nga etiketat përpara rishkallëzimit duke ruajtur një gjurmueshmëri të dukshme të të gjitha etiketave;
31. "Dokumentacion teknik" do të thotë dokumentacion i mjaftueshëm për t'u mundësuar autoriteteve të mbikëqyrjes së tregut të vlerësojnë saktësinë e etiketës dhe të skedës së informacionit të një produkti, duke përfshirë raportet e testimit ose dëshmi të ngjashme teknike;
32. “Informacion plotësues" nënkupton informacionin, sikurse specifikohet në një akt nënligjor të këtij ligji, mbi performancën funksionale dhe mjedisore të një produkti;
33. “Tolerancë verifikimi” nënkupton devijimin maksimal të pranueshëm të rezultateve të matjes dhe llogaritjes së testeve të verifikimit të kryera nga ose në emër të autoriteteve të mbikëqyrjes së tregut, krahasuar me vlerat e parametrave të deklaruar ose të publikuar, duke reflektuar devijimin që rrjedh nga laboratori;

Neni 4

**Lëvizja e lirë**

Nuk ndalohet, kufizohet ose pengohet vendosja në treg a vënia në shërbim e produkteve, të cilat mbulohen dhe janë në përputhje me kërkesat e këtij ligji dhe aktet nënligjore në zbatim të këtij ligji.

KREU II

KËRKESAT PËR INFORMACIONIN

Neni 5

**Detyrimi i përgjithshëm**

1. Furnizuesit dhe tregtarët përmbushin detyrimet e përcaktuara në nenet 9 dhe 10 të këtij ligji dhe vendosin në treg dhe/ose në shërbim produkte me ndikim në energji, në përputhje me kërkesat e këtij ligji dhe të akteve nënligjore në zbatim të tij.
2. Ndalohet vendosja apo shfaqja e etiketave, markave, simboleve apo mbishkrimeve të tjera që nuk janë në përputhje me kërkesat e këtij ligji dhe të akteve nënligjore në zbatim të tij, të cilat mund të shkaktojnë konfuzion ose të çorientojnë përdoruesin fundor lidhur me konsumimin e energjisë së produkteve me ndikim në energji ose, sipas rastit, të burimeve të tjera kryesore gjatë përdorimit.
3. Furnizuesit dhe tregtarët duhet:
4. ti referohen klasit të efiçencës së energjisë së produktit dhe gamës së klaseve energjetike të disponueshme në etiketë në reklamat vizuale ose skedat teknike promovuese, për një model specific në përputhje me këtë ligj dhe aktet nënligjore respektive;
5. të bashkëpunojnë me autoritetin përgjegjës të mbikqyrjes së tregut dhe të marrin masa të menjëhershme për të korrigjuar çdo rast mospërputhjeje me kërkesat e përcaktuara në këtë ligj dhe aktet përkatëse nënligjore, që bien nën përgjegjësinë e tyre, me nismën e tyre ose kur kërkohet ta bëjnë këtë nga autoritetet e mbikëqyrjes së tregut;
6. për produktet që nuk mbulohen nga aktet nënligjore të këtij ligji si dhe për produktet që nuk kanë ndikim në energji, të mos furnizojnë ose të shfaqin etiketa që imitojnë etiketat e parashikuara në këtë ligj dhe aktet përkatëse nënligjore;
7. Pika (c) nuk përfshin etiketat e parashikuara në legjislacionin kombëtar, përveç rasteve kur ato etiketa parashikohen në aktet nënligjore përkatëse sipas këtij ligji.
8. Skemat për nxitjen e blerjeve të produkteve të specifikuara në aktet ligjore dhe nënligjore me subvencionim nga buxheti i shtetit, do të realizohen duke synuar dy klasat më të larta të efiçiencës së energjisë, të disponueshme gjërësisht, ose klasat më të larta siç përcaktohet në aktet nënligjore për produkte specifike.

Neni 6

**Informacioni**

1. Informacioni sigurohet, veçanërisht, nëpërmjet etiketimit, skedës informative dhe informacionit plotësues, duke i mundësuar përdoruesit fundor zgjedhjen e produkteve më efiçente.
2. Furnizuesit dhe tregtarët, sipas rolit të përgjegjësisë së tyre, sigurojnë, në përputhje me kërkesat e këtij ligji dhe akteve nënligjore në zbatim të tij, informacionin në lidhje me konsumin e energjisë elektrike, formave të tjera të energjisë dhe, sipas rastit, të burimeve të tjera kryesore, si dhe informacionin plotësues që i jepet përdoruesit fundor, nëpërmjet skedës informative dhe etiketës, për produkte që ofrohen për shitje, qira, blerje me këste ose që ekspozohen tek përdoruesi fundor në mënyrë të drejtpërdrejtë apo të tërthortë, nëpërmjet shitjes në distancë, përfshirë internetin.
3. Informacioni i referuar në pikën 2 të këtij neni kërkohet për produkte të instaluara vetëm kur kërkohet nga akti nënligjor përkatës.
4. Kur në një publicitet për një model specifik të produktit me ndikim në energji, që mbulohet nga një akt nënligjor në zbatim të këtij ligji, jepet informacion lidhur me çmimin ose ndikimin e këtij produkti në energji, publiciteti duhet të përfshijë edhe një referencë për klasën e efiçencës së energjisë së këtij produkti.
5. Çdo material teknik promovues, në lidhje me produktin me ndikim në energji, që përshkruan parametra specifikë teknikë të produktit, siç janë manuale teknike dhe broshura të prodhuesit, të printuara apo nëpërmjet internetit, duhet t’u jepet përdoruesve fundor së bashku me informacionin e nevojshëm për konsumin e energjisë ose të bëjë referencë në klasën e efiçencës së energjisë të produktit.

Neni 7

**Produkti, etiketa dhe skeda informative**

1. Produktet, hollësitë për etiketën dhe skedën informative për çdo tip produkti me ndikim në energji përcaktohen me vendim të Këshillit të Ministrave, me propozimin e ministrit përgjegjës për energjinë. Vendimi përcakton në mënyrë të veçantë:
2. përkufizimin e saktë të tipit të produkteve që përfshihen;
3. standardet dhe metodat e matjes që përdoren për të përftuar informacionin referuar në nenin 1 të këtij ligji;
4. detajet për dokumentacionin e kërkuar teknik;
5. dizenjimin dhe përmbajtjen e etiketës, e cila duhet të ketë karakteristika disenjimi sa më të njëtrajtshme, përmes grupeve të produkteve dhe në çdo rast, të jetë qartësisht e lexueshme dhe e dukshme. Formati i etiketës do të mbajë si bazë klasifikimin, duke përdorur shkronjat nga “A” në “G”. Hapat e klasifikimit korrespondojnë me kursimin e energjisë dhe kostos nga pikëpamja e përdoruesit fundor;

Kur, për një grup të caktuar produktesh, modelet që i përkasin klasave energjetike më të ulta, nuk lejohen më të vendosen në treg ose të vihen në shërbim për shkak të një mase në kuadër të projektimit ekologjik, klasa ose klasat në fjalë do të tregohen në etiketë sikurse specifikohet në aktin përkatës nënligjor.

1. vendin ku etiketa fiksohet në produkt, si dhe mënyrën nëpërmjet të cilës sigurohet etiketa dhe/ose informacioni përpara blerjes së produktit nga përdoruesi fundor potencial, në rastet e ofrimit, nëpërmjet shitjes në distancë. Sipas rastit, mund të parashikohet që etiketa t’i bashkëngjitet produktit ose të printohet në paketimin e produktit apo në katalogët, në rastin e shitjes në distancë;
2. përmbajtjen e, sipas rastit, formatin dhe hollësi të tjera, në lidhje me skedën informative ose informacionin, referuar në nenin 6 dhe nenin 8 dhe nenin 9 pika 4 të këtij ligji. Informacioni në etiketë është i përfshirë edhe në skedën informative;
3. përmbajtjen specifike të etiketës në rastet e publicitetit, përfshirë, sipas rastit, klasën e energjisë dhe nivelet përkatëse të performancës së produktit në fjalë në një formë të lexueshme dhe të dukshme;
4. nivelin e saktësisë në deklarimin e etiketës dhe të skedës informative.
5. detyrimet të tjera specifike të tregtareve
6. detyrimet të tjera specifike të furnizuesve
7. detyrimet të tjera për reklamimin e produkteve në faqet dhe platformat online
8. metodat e matjes
9. procedurën për verifikimin e konformitetit
10. Për produkte specifike, akti nënligjor respektiv mund të përmbajë kërkesa të detajuara që synojnë të rregullojnë proçesin e etiketimit apo regjistrimit të tyre në regjistër publik, duke mbuluar çdo aspekt të mundshëm teknik.

Neni 8

**Përdorimi i etiketave të rishkallëzuara**

1. Kur, në përputhje me aktin nënligjor të hartuar sipas nenit 7 të këtij ligji, një etiketë është rishkallëzuar:
2. furnizuesi, kur vendos një produkt në treg, do t'i sigurojë tregtarit si etiketat ekzistuese ashtu edhe ato të rishkallëzuara së bashku me fletët e informacionit të produktit për një periudhë që fillon katër muaj përpara datës së specifikuar në aktin përkatës nënligjor për fillimin e ekspozimit të etiketës së rishkallëzuar.

Duke përjashtuar nënparagrafin e parë të kësaj pike, nëse etiketa ekzistuese dhe e rishkallëzuar kërkojnë testime të ndryshme të modelit, furnizuesi mund të zgjedhë të mos furnizojë etiketën ekzistuese me njësi modelesh të vendosura në treg ose të vëna në shërbim gjatë periudhë katërmujore përpara datës së përcaktuar në aktin përkatës të deleguar për fillimin e shfaqjes së etiketës së rishkallëzuar nëse asnjë njësi që i përkasin të njëjtit model ose modele ekuivalente nuk është vendosur në treg ose është vënë në shërbim përpara fillimit të periudhës katërmujore. Në këtë rast, tregtari nuk do t'i ofrojë ato njësi për shitje përpara kësaj date. Furnizuesi duhet të njoftojë tregtarin në fjalë për këtë pasojë sa më shpejt të jetë e mundur, duke përfshirë kur ai përfshin njësi të tilla në ofertat e tij për tregtarët.

1. furnizuesi, për produktet e vendosura në treg ose të vëna në shërbim përpara periudhës katërmujore, do të dorëzojë etiketën e rishkallëzuar me kërkesë nga tregtari në përputhje me nenin 9 (6) që nga fillimi i asaj periudhe. Për produkte të tilla, tregtari do të marrë një etiketë të rishkallëzuar.

Me përjashtim të nënparagrafit të parë të kësaj pike:

1. një tregtar i cili nuk është në gjendje të marrë një etiketë të rishkallëzuar në përputhje me nënparagrafin e parë të kësaj pike për njësitë tashmë në stokun e tij për shkak se furnizuesi ka ndërprerë aktivitetet e tij, do të lejohet t'i shesë ato njësi ekskluzivisht me etiketën e pandryshuar deri në nëntë muaj pas datës së përcaktuar në aktin përkatës të deleguar për fillimin e shfaqjes së etiketës së rishkallëzuar; ose
2. nëse etiketa e papërshkallëzuar dhe e rishkallëzuar kërkojnë testime të ndryshme të modelit, furnizuesi përjashtohet nga detyrimi për të furnizuar një etiketë të rishkallëzuar për njësitë e vendosura në treg ose të vëna në shërbim përpara periudhës katër mujore, nëse nuk ka njësi që i përkasin të njëjtit model ose modele ekuivalente, vendosen në treg ose vihen në shërbim pas fillimit të periudhës katërmujore. Në këtë rast, tregtari do të lejohet t'i shesë ato njësi ekskluzivisht me etiketën e pandryshuar deri në nëntë muaj pas datës së specifikuar në aktin përkatës të deleguar për fillimin e shfaqjes së etiketës së rishkallëzuar.
3. tregtari do të zëvendësojë etiketat ekzistuese në produktet e ekspozuara, si në dyqane ashtu edhe në internet, me etiketat e rishkallëzuara brenda 14 ditëve pune pas datës së specifikuar në aktin përkatës nënligjor për fillimin e shfaqjes së etiketës së rishkallëzuar. Tregtari nuk duhet të shfaqë etiketat e rishkallëzuara përpara kësaj date.
4. Me përjashtim të pikave (a), (b) dhe (c) të këtij paragrafi, aktet përkatëse nënligjore mund të parashikojnë rregulla specifike për etiketat e energjisë të printuara në ambalazh.

KREU III

DETYRIMET E FURNIZUESVE DHE TË TREGTARËVE

Neni 9

**Detyrimet e furnizuesve**

1. Furnizuesit, që vendosin në treg ose vënë në shërbim produkte, sipas kërkesave të nenit 7 të këtij ligji, sigurojnë etiketën dhe skedën informative, në përputhje me kërkesat e këtij ligji dhe me aktin nënligjor përkatës në zbatim të këtij ligji.
2. Furnizuesi përgatit dokumentacionin teknik, që duhet të jetë i mjaftueshëm për të mundësuar vlerësimin e vërtetësisë së saktësisë së informacionit që përmban etiketa dhe skeda informative.
3. Dokumentacioni teknik duhet të përfshijë:
4. një përshkrim të përgjithshëm të produktit;
5. sipas rastit, rezultatet e llogaritjeve të kryera gjatë projektimit;
6. raportet e testeve dhe, sipas rastit, edhe ato të kryera nga organizma europianë të notifikuar apo degë të tyre të regjistruara në Shqipëri dhe të miratuara nga ministri përgjegjës, sipas legjislacionit përkatës;
7. kur vlerat janë përdorur për modele të ngjashme, referimet e identifikimin e këtyre modeleve.

Për këtë qëllim, furnizuesi mund të përdorë dokumentacionin teknik të përgatitur, në përputhje me kërkesat e përcaktuara në rregullat teknike përkatëse.

1. Pasi njësia e fundit e një modeli të jetë hedhur në treg, furnizuesi ruan informacionin në lidhje me atë model për një periudhë 15-vjeçare. Aty ku është e përshtatshme në lidhje me jetëgjatësinë mesatare të një produkti, një periudhë më e shkurtër ruajtjeje mund të parashikohet nga aktet nënligjore respektive.
2. Furnizuesit vënë në dispozicion të strukturës përgjegjëse të mbikëqyrjes së tregut versionin elektronik të dokumentacionit teknik, brenda 10 ditëve pune pas marrjes së kërkesës nga kjo strukturë.
3. Furnizuesit sigurojnë falas etiketat e nevojshme dhe informacionin për produktin, sipas kërkesës së tregtarëve.
4. Pavarësisht sistemit të zgjedhur nga furnizuesi për shpërndarjen e etiketave, furnizuesi i shpërndan menjëherë etiketat me kërkesë të tregtarëve.
5. Përveç etiketave, furnizuesi siguron dhe skedën informative të produktit.
6. Furnizuesi përfshin një skedë informative në të gjitha broshurat e produktit. Kur furnizuesi nuk siguron broshura të produktit, ai siguron skeda informative së bashku me materiale të tjera shpjeguese që shoqërojnë produktin.
7. Furnizuesi është përgjegjës për saktësinë e etiketave dhe skedave informative që ai shpërndan.
8. Publikimi i informacionit të dhënë në etiketë ose në skedën informative, çdo publicitet për produktin përkatës me ndikim në energji, si dhe çdo material teknik promovues, referuar përkatësisht në pikat 4 dhe 5 të nenit 6 të këtij ligji, konsiderohet i miratuar nga furnizuesi.
9. Pasi një njësi e një modeli të jetë në shërbim, furnizuesi duhet të kërkojë në çdo rast pëlqimin nga klienti në lidhje me çdo ndryshim që synohet të përfshihet në njësi me anë të përditësimeve, të cilat do të ishin të dëmshme për parametrat e efiçencës së energjisë për atë njësi, siç përcaktohet në aktin përkatës nënligjor. Furnizuesi duhet të informojë klientin për objektivin e përditësimit dhe për ndryshimet në parametra, duke përfshirë çdo ndryshim në klasën e etiketës. Për një periudhë proporcionale me jetëgjatësinë mesatare të produktit, furnizuesi duhet t'i japë klientit mundësinë e refuzimit të përditësimit pa humbje të shmangshme të funksionalitetit
10. Furnizuesi nuk do të vendosë në treg produkte që janë projektuar në mënyrë të tillë që performanca e një modeli të ndryshohet automatikisht në kushtet e testimit, me qëllim arritjen e një nivel më të favorshëm për cilindo nga parametrat e specifikuar në aktin përkatës nënligjor ose të përfshirë në dokumentacionin që shoqëron produktin.

Neni 10

**Detyrimet e tregtarëve**

1. Tregtarët paraqesin në mënyrë të dukshme e të lexueshme etiketat dhe mundësojnë që skeda informative të jetë përfshirë në broshurën e produktit ose në çdo material tjetër shpjegues, që shoqëron produktin kur shitet te përdoruesi fundor.
2. Kur ekspozohet një produkt i mbuluar nga një akt nënligjor, në zbatim të këtij ligji, tregtari bashkëngjit etiketën e përshtatshme në gjuhën shqipe dhe në një pozicion qartësisht të dukshëm, siç specifikohet në aktin nënligjor përkatës.

KREU IV

MBIKËQYRJA E TREGUT

Neni 11

**Struktura përgjegjëse e mbikëqyrjes së tregut**

1. Detyrimi për kontrollin e zbatimit të dispozitave të këtij ligji kryhet nga rrjeti i strukturave përgjegjëse të mbikëqyrjes së tregut, sipas përcaktimeve të ligjit nr. 10480, datë 17.11.2011 “Për sigurinë e përgjithshme të produkteve joushqimore”.
2. Kur ka dyshime që informacioni i dhënë në etiketa ose në skeda informative nuk është i saktë, struktura përgjegjëse e mbikëqyrjes së tregut u kërkon furnizuesve të vërtetojnë saktësinë e informacionit të dhënë.
3. Struktura përgjegjëse kryen kontrolle me anë të:
4. kontrollit të dokumentacionit; dhe
5. kur është e përshtatshme, kontrolleve fizike e laboratorike në bazë të mostrave.
6. Të gjitha veprimtaritë e nevojshme për të garantuar zbatimin efektiv të këtij ligji, do të përfshihen në programin vjetor të inspektimit për vitin pasardhës;
7. Një kopje e programit vjetor të inspektimit i dërgohet ministrisë përgjegjëse për energjinë për aprovim mbi pajtueshmërinë më këtë ligj.

Neni 12

**Kompetencat e strukturës përgjegjëse të mbikëqyrjes së tregut**

1. Strukturës përgjegjëse të mbikëqyrjes së tregut, për zbatimin e këtij ligji, përveç kompetencave të dhëna nga ligji nr. 10 480, datë 17.11.2011 “Për sigurinë e përgjithshme të produkteve joushqimore”, si dhe ligji nr. 10 489, datë 15.12.2011 “Për tregtimin dhe mbikëqyrjen e tregut të produkteve joushqimore”, i jepen edhe kompetencat e mëposhtme:
2. urdhëron sjelljen e etiketave dhe skedave informative në përputhje me dispozitat e këtij ligji dhe të akteve nënligjore në zbatim të tij;
3. kërkon nga furnizuesi dokumentacionin teknik, kur ka arsye të dyshojë për pasaktësi në informacionin e etiketave ose të skedave informative;
4. merr mostra dhe kryen teste të konformitetit për saktësinë e informacionit në laboratorë të akredituar për këtë qëllim. Në rastet kur, në bazë të një raporti testimi, zbulohet se furnizuesi nuk ka dhënë informacionin e saktë ose ai është çorientues, të gjitha shpenzimet për kryerjen e raportit të testimit mbulohen nga furnizuesi, në të kundërt mbulohen nga struktura përgjegjëse e mbikëqyrjes së tregut;
5. urdhëron furnizuesin të marrë masa për të siguruar informacionin e saktë në etiketë ose skedën informative, brenda 30 ditëve pune, kur ka evidenca që produkti nuk është në përputhje me informacionin e dhënë;
6. urdhëron tërheqjen nga tregu, ndalon shitjen ose lëvizjen e lirë të pajisjes, në rast se vazhdon shkelja referuar në shkronjën “ç” të këtij neni. Në raste të tilla, struktura përgjegjëse e mbikëqyrjes së tregut njofton ministrinë përgjegjëse për tregtinë/industrinë, së bashku me shpjegimet për këto masa;
7. urdhëron, me shkrim, furnizuesin të ndalojë shkeljen, në rastet kur etiketa është bashkëngjitur në mënyrë të paligjshme;
8. bashkëpunon dhe asiston në vlerësimin e shkeljeve të identifikuara nga autoriteti i doganave;
9. vendos masa administrative në përputhje me këtë ligj;
10. siguron që prezantimi i të gjitha etiketave të reja dhe rishkallëzimi i etiketave të shoqërohet me fushata informuese edukative dhe promovuese mbi etiketat e energjisë. Nëse vlerësohet e përshtatshme ky proces realizohet në bashkëpunim me furnizuesit dhe tregtarët.
11. Këshilli i ministrave me propozimin e ministrit përgjegjës për ekonomisë dhe ministrit përgjegjës për energjinë miraton afatet dhe procedurën e detajuar që duhet të ndiqet nga struktura përgjegjëse për mbikqyrjen e tregut për zbatimin e kopetencave të saj.

Neni 13

**Procedura për trajtimin e produkteve që paraqesin rrezik**

1. Kur autoriteti përgjegjës për mbikëqyrjen e tregut disponon arsye të mjaftueshme për të vërtetuar se një produkt i mbuluar nga ky ligj paraqet rrezik për aspektet e mbrojtjes së interesit publik, siç janë aspektet e mbrojtjes së mjedisit dhe konsumatorit, ato do të kryejnë një vlerësimi në lidhje me produktin në fjalë që mbulon të gjitha kërkesat e etiketimit të energjisë që lidhen me rrezikun dhe të përcaktuara në këtë ligj ose në aktin përkatës nënligjor. Furnizuesit dhe tregtarët do të bashkëpunojnë sipas nevojës me autoritetet e mbikëqyrjes së tregut për realizimin e vlerësimit.
2. Kur, gjatë vlerësimit të përmendur në paragrafin 1, autoriteti përgjegjës për mbikëqyrjen e tregut konstaton se produkti nuk përputhet me kërkesat e përcaktuara në këtë ligj ose në aktin përkatës nënligjor, ato do t'i kërkojnë pa vonesë furnizuesit, ose kur është e përshtatshme, tregtarit, të ndërmarrë të gjitha veprimet e duhura korrigjuese për të:
3. sjellë produktin në përputhje me këto kërkesa;
4. tërhequr produktin nga tregu; ose,
5. për ta tërhequr atë brenda një periudhe të arsyeshme, në përpjesëtim me natyrën e rrezikut, brenda afatit të vlerësuar prej tyre.
6. Kur autoriteti përgjegjës për mbikëqyrjen e tregut konsideron se një rast mospërputhjeje siç përmendet në paragrafin 2 nuk është i kufizuar në territorin e Republikës së Shqipërisë, ai njofton Sekretariatin e Komunitetit të Energjisë dhe Palët e Kontraktuara mbi rezultatet e vlerësimit të përmendur në paragrafin 1 dhe për veprimet që ata kanë kërkuar që furnizuesi ose tregtari të marrë.
7. Furnizuesi ose, kur është e përshtatshme, tregtari ndërmerr të gjitha veprimet e duhura korrigjuese ose kufizuese në përputhje me paragrafin 2 për të gjitha produktet e konstatuara, që ka bërë të disponueshme në treg.
8. Kur furnizuesi ose, sipas rastit, tregtari nuk ndërmerr veprime korrigjuese të duhura brenda periudhës së përmendur në paragrafin 2, autoriteti përgjegjës për mbikëqyrjen e tregut ndërmerr të gjitha masat e nevojshme provizore, për të ndaluar ose kufizuar disponueshmërinë e produktit në treg ose për të tërhequr produktin nga tregu.
9. Autoriteti përgjegjës për mbikëqyrjen e tregut informon Sekretariatin e Komunitetit të Energjisë dhe Palët e tjera Kontraktuese, për masat e marra në përputhje me paragrafin 5, brenda 2 ditëve pune, prej momentit të marrjes së masave. Informacioni i dërguar duhet të përfshijë të gjitha detajet e disponueshme, si dhe:
10. të dhënat e nevojshme për identifikimin e produktit që nuk përputhet;
11. origjinën e produktit;
12. natyrën e mospërputhshmërisë së pretenduar dhe rrezikun e përfshirë;
13. natyrën dhe kohëzgjatjen e masave kombëtare të marra dhe argumentet e paraqitura nga furnizuesi ose, kur është e përshtatshme, tregtari.

Në veçanti, autoriteti përgjegjës për mbikëqyrjen e tregut duhet të qartësojë nëse mospërputhja është për shkak se produktit nuk arrin të përmbushur kërkesat në lidhje me aspektet e mbrojtjes së interesit publik të përcaktuara në këtë ligj apo për shkak të mangësive në standardet e harmonizuara që japin një supozim mbi konformitetin.

1. Kur, brenda 60 ditëve kalendarike nga marrja e informacionit të përmendur në paragrafin 6, nuk është ngritur asnjë kundërshtim nga një Palë Kontraktuese ose nga Sekretariati i Komunitetit të Energjisë në lidhje me një masë provizore të marrë autoriteti përgjegjës për mbikëqyrjen e tregut, ajo masë do të konsiderohet të jetë e justifikuar.
2. Autoriteti përgjegjës për mbikëqyrjen e tregut siguron që masat e ndërmarra kufizuese, të tilla si tërheqja e produktit nga tregu, janë realizuar brenda një periudhe sa më të shkurtër.
3. Kur standardet e harmonizuara të Bashkimit Evropian zbatohen gjatë vlerësimit të konformitetit të një produkti, modeli do të supozohet se është në përputhje me kërkesat përkatëse të matjes dhe llogaritjes të aktit nënligjor.
4. Autoritete doganore, kur konstatojnë produkte që nuk janë në përputhje me dispozitat e këtij ligji, njoftojnë autoritetin përgjegjës për mbikqyrjen e tregut i cili mund të urdhërojë marrjen e masave të parashikuar në këte ligj për garantimin e sigurisë së përdoruesve fundor.

KREU V

KUNDËRVAJTJET ADMINISTRATIVE

Neni 14

**Kundërvajtjet administrative**

1. Shkeljet e dispozitave të këtij ligji, kur nuk përbëjnë vepër penale, përbëjnë kundërvajtje administrative dhe dënohen nga struktura përgjegjëse për mbikëqyrjen e tregut, si më poshtë:

1. për shkelje të pikave 4 dhe 5 të nenit 6, të këtij ligji, me gjobë sa dhjetëfishi i çmimit për njësi të produktit të ofruar për përdoruesin fundor.
2. për shkelje të parashikimeve të nenit 8, me gjobë sa dhjetëfishi i çmimit për njësi të produktit të ofruar për përdoruesin fundor.
3. Për shkelje të pikave 2 dhe 6 deri në 9 të nenit 9, të këtij ligji, me gjobë sa tridhjetëfishi i çmimit për njësi të produktit të ofruar për përdoruesin fundor;
4. për shkelje të kërkesave të parashikuara në shkronjat “c”, “e” dhe “h” të nenit 7 dhe të pikave 2 e 3 të nenit 9 të këtij ligji, me gjobë sa tetëfish i çmimit për njësi të produktit të ofruar për përdoruesin fundor;
5. për shkelje të pikave 2 dhe 3 të nenit 5 dhe të pikave 5 dhe 10 të nenit 9 të këtij ligji, me gjobë sa pesëdhjetëfishi i çmimit për njësi të produktit të ofruar për përdoruesin fundor;
6. për shkelje të parashikimeve të nenit 10, me gjobë sa tridhjetëfishi i çmimit për njësi të produktit të ofruar për përdoruesin fundor;
7. për moszbatimin e masave referuar në parashikimet e nenit 12 dhe 13 të këtij ligji, me gjobë sa tri dhjetëfishi i çmimit për njësi të produktit të ofruar për përdoruesin fundor.
8. Çmimi që përdoret për llogaritjen e masës administrative është çmimi i importit.
9. Kur edhe pas marrjes së masave sipas parashikimeve të këtij neni dhe neneve 12 dhe 13 të këtij ligji, furnizuesi ose tregtari rezulton se përsërit shkeljen për të njëjtin produkt, atëherë masat e gjobës dyfishohen

Neni 15

**Ankimi**

1. Ankimi administrativ kundër vendimit për shkeljen administrative paraqitet dhe shqyrtohet, sipas parashikimeve të ligjit nr. 10 480, datë 17.11.2011 “Për sigurinë e përgjithshme të produkteve joushqimore” dhe Kodit të Procedurave Administrative.
2. Kur, pas përfundimit të procedurës së përcaktuar në nenin 13 pikat 4 dhe 5, ngrihen kundërshtime kundër një mase të marrë nga një Palë Kontraktuese, ose kur Sekretariati konsideron se një masë kombëtare është në kundërshtim me ligjin e Komunitetit të Energjisë, Sekretariati do të konsultohet pa vonesë me Palën Kontraktuese dhe furnizuesin ose, kur është e përshtatshme, tregtarin dhe do të vlerësojë masën kombëtare.
3. Mbi bazën e rezultateve të atij vlerësimi, Sekretariati vendos nëse masa kombëtare është e justifikuar apo jo dhe mund të sugjerojë një masë alternative të përshtatshme. Sekretariati do të kërkojë pëlqimin e Komisionit Evropian përpara se të marrë një vendim të tillë.
4. Autoriteti përgjegjës për mbikëqyrjen e tregut mirëpret vlerësimet dhe rekomandimet e Sekretariatit të Komunitetit të Energjisë për produkte të caktuara dhe ndërmerr veprimet e nevojshme për të tërhequr nga tregu produkte që nuk plotësojnë kriteret sipas këtij ligji dhe akteve përkatëse nënligjore.
5. Kur masat e ndërmarra nga Autoriteti përgjegjës për mbikëqyrjen e tregut ose palë të tjera Kontraktuese nuk justifikohen nga Sekretariati i Komunitetit të energjisë, masat e ndërmarra duhet të tërhiqen menjëherë.
6. Masat korrigjuese ose kufizuese në përputhje me pikat (2), (4), (5) ose (9), të nenit 13 ose pikës 4 të nenit 15 do të shtrihen për të gjitha njësitë e një modeli që nuk përputhet dhe të modeleve të tij ekuivalente, përveç atyre njësive për të cilat furnizuesi demonstron se ato janë në përputhje.

Neni 16

**Ekzekutimi i vendimit**

1. Vendimi për kundërvajtjen administrative përbën titull ekzekutiv dhe ekzekutohet nga shërbimi përmbarimor, në rast se nuk shlyhet në kohë nga personi fizik ose juridik që ka kryer shkeljen.
2. Vendimi bëhet i ekzekutueshëm kur e drejta për ankim nuk është ushtruar brenda afateve kohore të parashikuara nga ligji nr. 10480, datë 17.11.2011 “Për sigurinë e përgjithshme të produkteve joushqimore” ose në momentin e nxjerrjes së vendimit përfundimtar nga komisioni i shqyrtimit të vendimit për shkeljen administrative.
3. Të ardhurat që burojnë nga masat administrative derdhen në Buxhetin e Shtetit.

KREU VI

DISPOZITA KALIMTARE DHE TË FUNDIT

Neni 17

**Aktet nënligjore**

Ngarkohet Këshilli i Ministrave që, brenda 12 muajve nga hyja në fuqi e këtij ligji, të hartojë aktet nënligjore në zbatim të tij.

Neni 19

**Shfuqizime**

Me hyrjen në fuqi të këtij ligji, ligji Nr. 68/2012 “Për informacionin e konsumit të energjisë dhe burimeve të tjera të produkteve me ndikim në energji”, shfuqizohet.

Neni 20

**Hyrja në fuqi**

Ky ligj hyn në fuqi 15 ditë pas botimit në Fletoren Zyrtare.